Jong uitblinker sterf in tuisdorptragedieKarel Minnie (14). Foto: Verskaf ŉ Gemeenskap is in rou nadat Karel Minnie (14), ŉ uitblinker op skool, Maandag in sy tuisdorp tragies gesterf het. Johanna Duvenhage (36), Karel se ma, het Donderdag aan Maroela Media gesê hul harte is nog bitter seer, maar die gemeenskap van Odendaalsrus dra hulle op die hande deur die moeilike tyd. Karel het sy laerskoolloopbaan verlede jaar aan Laerskool Odensia in dié Vrystaatse dorp voltooi. Hy was elke jaar onder die top-10 akademiese leerders, het rugby gespeel en is ook verlede jaar as die skool se beste 0.13-kolwer aangewys. Hy het vanjaar sy hoërskoolloopbaan aan die Hoër Tegniese Skool (HTS) in Welkom begin en het van die skool se busdiens gebruik gemaak om tussen sy huis en Welkom te pendel. Karel is Maandag omstreeks 15:00 deur ŉ motor getref, kort nadat die bus hom in Odendaalsrus afgelaai het. “Hy wou Voortrekkerstraat oorsteek op pad huis toe. Hy het tot op die middelmannetjie gegaan waarna hy tot in die middel van die ander twee bane geloop het. Soos ons verstaan, het hy ŉ bakkie sien aankom en daarvoor geskrik. Hy het agtertoe getrap en toe voor ŉ jong vrou se motor beland,” het Duvenhage gesê. Alle omstanders, onder wie die motoris, het dadelik die seun bygestaan en nooddienste ontbied. Hy is met ŉ ambulans na die Bongani-hospitaal in Welkom geneem. “Die dokters daar het alles in hul vermoë gedoen om sy lewe te probeer red. Ons was omstreeks 16:00 by die hospitaal en twee uur later is hy breindood verklaar.” Karel se ma, stiefpa, Frikkie (41), en grootouers, Michael (70) en Johanna (71) Rothner, was by sy hospitaalbed toe hy dood is. Duvenhage het gesê hulle het geen kwade gevoelens teenoor die motoris, ook van Odendaalsrus, wat haar seun raakgery het nie. “Ek weet sy gaan deur net so ŉ moeilike tyd. Ons praat elke dag en sy kan nie genoeg jammer sê nie. Ons verstaan dit was ŉ ongeluk. Daai pad is gewoonlik stil, maar kan besig raak wanneer die skole uitkom.” Sy vertel Karel was tegnies aangelê en lief vir handwerk. “Hy wou nog altyd HTS toe gaan om daar te leer.” By sy hoërskool het hy in krieket uitgeblink en sou later vanjaar ook rugby gespeel het. “Hy was baie opgeruimd en het altyd gehelp waar hy kan. Hy het die vermoë gehad om baie vinnig diep in almal se harte in te kruip. Hy was spontaan en het altyd grappe gemaak en gespeel.” Volgens Duvenhage was Karel baie lief vir visvang, diere en die buitelewe en het graag saam met sy maats gaan fietsry of rondstap. Duvenhage het almal in die gemeenskap bedank wat hulle in die afgelope tyd bygestaan het met gebede, boodskappe van bemoediging en bystand. Karel se begrafnisdiens sal Dinsdag om 13:00 by die Arendsnes-kerk in Hospitaalpark plaasvind. Past. Jurgens Meyer gaan die diens waarneem. Buiten sy ma, stiefpa en grootouers, laat hy sy pa, Rassie Minnie, en stiefma, Yolandi, drie sussies (6, 8 en 10 jaar oud) en ŉ halfbroer (22) agter. Die polisie doen ŉ roetine-ondersoek van strafbare manslag, waarna die nasionale vervolgingsgesag sal beslis of enigiemand vervolg gaan word.